Jézus így válaszolt: „Bizony, bizony, mondom néked: ha valaki nem születik újonnan, nem láthatja meg az Isten országát.” Jn 3,3

Jézus Nikodémus köszöntését mintegy figyelmen kívül hagyja és rögtön a lényegre tér. Miután Jézus tudja, mi van az emberben (Jn 2,25) látja ennek az embernek a vágyát, a keresését és nem futja a szokásos „köröket”. Egyetlen mondatában több kinyilatkoztatás is elhangzik:

* Lehet újra (újonnan) születni
* Ez feltétele Isten országa (pontosabban: királysága) meglátásának
* Fentiekből következik: meg lehet látni Isten királyságát már a földön is

Az újonnan születés nem visszatérés, hanem ebben az egy életben bekövetkező esemény. Minden embernek egy élete van, a természetes születés során nem csak szüleink tulajdonságait, hanem őseink (egészen Ádám-Éva esetéből következően) bűnös állapotát is örököltük. Jézus azért jött el a földre, hogy ebből az állapotból minden ember számára elkészítse a kilépés lehetőségét. Ő Maga ez a lehetőség.

Isten királyságában nem lehet bűnnel fertőzötten élni. Jézus királyságának (országának) zavartalan meglátása kizárólag bűntől, szennyezésektől mentes állapotban lehetséges.

Jézus földre születése elhozta királyságát erre a földre, amely meglátható, megtapasztalható a Kereszten bekövetkezett váltságmű alapján. *VGy*